
На основу члана 41. и 51. Статута града Зворник – пречишћен текст (''Службени гласник града Зворник'', број 5/17) и Правилника о подстицајима у привреди (''Службени гласник града Зворник'', број 5/22), Градоначелник расписује
ЈАВНИ ПОЗИВ
за додјелу средстава из буџета Града Зворника за суфинанирање самозапошљавања 
у 2024. години
I Предмет јавног позива
Предмет јавног позива је додјела средстава из буџета Града Зворника за суфинансирање самозапошљавања лица која се налазе на евиденцији ЈУ Завод за запошљавање Републике Српске, Филијала Зворник, Биро Зворник.
II Намјена подстицајних средстава
Средства су бесповратна и намјењена су за суфинансирање самозапошљавања лица која се налазе на евиденцији ЈУ Завод за запошљавање Републике Српске, Филијала Зворник, Биро Зворник и која први пут региструју предузетничку дјелатност као основно занимање или оснивају друштво са ограниченом одговорношћу гдје остварују радни однос.
III Висина подстицајних средстава
Укупан износ средства која се додјељују путем овог јавног позива је 120.000,00 КМ. 
Средства се додјељују у фиксном износу од 6.000,00 КМ без обзира на стручну спрему лица које региструје предузетничку дјелатност, односно оснива друштво са ограниченом одговорношћу. 
Средства се исплаћују аконтативно, на кварталном нивоу.
Средства се не могу додјелити лицима којима је већ додјељен подстицај за самозапошљавање од стране ЈУ Завод за запошљавање Републике Српске или неке друге институције надлежне за додјелу подстицаја у привреди.
IV Право и услови учешћа на јавном позиву
Право учешћа на овом јавном позиву имају:

1) физичка лица са сталним пребивалиштем на подручју града Зворника која су се налазила на евиденцији ЈУ Завод за запошљавање, Филијала Зворник, Биро Зворник на дан објављивања овог јавног позива и која нису била у радном односу на дан 15.06.2024. године, а која желе да на подручју града Зворника региструју предузетничку дјелатност као основно занимање или оснују друштво са ограниченом одговорношћу гдје ће остварити радни однос и

2) предузетници, односно друштва са ограниченом одговорношћу са сједиштем на подручју града Зворника која су основана у периоду трајања овог јавног позива под условом да су њихови оснивачи на дан објављивања јавног позива били на евиденцији незапослених лица ЈУ Завод за запошљавање, Филијала Зворник, Биро Зворник.
V Подношење пријаве и потребна документација

Пријава се подноси на прописаним обрасцима који су саставни дио овог јавног позива. Пријавни обрасци морају бити попуњени у цјелости и потписан од стране подносиоца пријаве. 

Физичко лице које ће први пут регистровати предузетничку дјелатност треба доставити:

1) Пријавни образац број 1.

2) овјерену копију личне карте,

3) увјерење да се налазило на евиденцији ЈУ Завод за запошљавање Републике Српске, Филијала Зворник, Биро Зворник на дан објављивања јавног позива,

4) увјерење Пореске управе Републике Српске да није било у радном односу на дан 15.06.2024. године,

5) овјерену изјаву да ће регистровати предузетничку дјелатност до потписивања уговора о додјели средстава и да ће регистровану предузетничку дјелатност обављати у периоду од најмање 12 мјесеци (изјава број 1)
Предузетник који је регистровао дјелатност у току трајања јавног позива, треба да достави:

1) Пријавни образац број 2,

2) копију рјешења о регистрацији предузетничке дјелатности,
3) увјерење да je био на евиденцији ЈУ Завод за запошљавање Републике Српске, Филијала Зворник, Биро Зворник на дан објављивања јавног позива,
4) копију уговора са пословном банком о отварању жиро рачуна или копију банковне картице,

5) овјерену изјаву да ће обављати предузетничку дјелатност у периоду од најмање 12 мјесеци (изјава број 1).
Физичко лице које ће први пут регистровати друштво са ограниченом одговорношћу, треба да достави:
1) Пријавни образац број 3,

2) овјерену копију личне карте,

3) увјерење да се налазило на евиденцији ЈУ Завод за запошљавање Републике Српске, Филијала Зворник, Биро Зворник на дан објављивања јавног позива,

4) увјерење Пореске управе Републике Српске да није било у радном односу на дан 15.06.2024. године,

5) изјаву да ће регистровати друштво са ограниченом одговорношћу до потписивања уговора о додјели средстава и да ће у том друштву са ограниченом одговорношћу засновати радни однос са пуним радним временом и плаћати порезе и доприносе најмање 12 мјесеци од дана заснивања радног односа (изјава број 2).
Друштво са ограниченом одговорношћу које је регистровано у току трајања јавног позива, треба да достави:

1) Пријавни образац број 4,

2) копију рјешења о регистрацији друштва са ограниченом одговорношћу,

3) доказ да је пријављен у систем пореза и доприноса код Пореске управе Републике Српске (копија обрасца ПД 3100), 

4) увјерење да је оснивач био на евиденцији ЈУ Завод за запошљавање Републике Српске, Филијала Зворник, Биро Зворник на дан објављивања јавног позива,

5) копију уговора са пословном банком о отворању жиро рачуна,
6) овјерену изјаву да ће у друштву са ограниченом одговорношћу за чију регистрацију су му одобрена средства, засновати радни однос са пуним радним временом и плаћати порезе и доприносе најмање 12 мјесеци од дана заснивања радног односа (изјава број 2).

Непотпуне пријаве се неће узимати у разматрање.
VI Објава јавног позива и рок за подношење пријава
Овај јавни позив је објављен на огласној табли и интернет страници Града Зворника, код ЈУ Завод за запошљавање Републике Српске, Филијала Зворник, Биро Зворник и у локалним медијима.

Јавни позив остаје отворен 20 дана од дана објављивања на огласној табли и интернет страници Града Зворника.

Јавни позив, пријавни образац и текст изјава могу се преузети на шалтеру број 7. у Пријемној канцеларији Градске управе Зворник и на интернет страници Града Зворника (www.gradzvornik.org).

Пријаве на јавни позив се достављају у затвореној коверти са назнаком „Пријава на Јавни позив за додјелу средстава (субвенција) за суфинанирање самозапошљавања у 2024. години, не отварати“ на адресу Градска управа града Зворник, Одјељење за привреду и друштвене дјелатности, Светог Саве 124, 75400 Зворник или лично на шалтер број 7. у Пријемној канцеларији Градске управе града Зворника на истој адреси.
VII Одлучивање по јавном позиву

Обраду и оцјену пријава по овом јавном позиву врши комисија од три члана коју именује Градоначелник посебним рјешењем. 
Комисија провјерава испуњеност услова дефинисаних Правилником и о подстицајима у привреди (''Службени гласник града Зворник'', број 5/22) и овим јавним позивом те даје Градоначелнику приједлог за додјелу средстава за суфинансирања самозапошљавања.

Предност ће имати физичка лица која желе да региструју занатску или производну дјелатност, односно предузетници и друштва са ограниченом одговорношћу која су регистрована у току трајања јавног позива за обављање занатске или производне дјелатности.

Градоначелник доноси одлуку о додјели средстава за суфинансирање самозапошљавања и то у року од 8 (осам) дана од дана затварања јавног позива.

Ова одлука се објављујуе на огласној табли и интернет страници Града Зворника.

На ову одлуку се може изјавити приговор Градоначелнику и то у писаној форми, у року од 8 дана од дана објављивања одлуке. 
Градоначелник ће у року од 15 дана донијети коначну одлуку о додјели средстава за суфинансирања самозапошљавања.

У року од 15 дана од дана правоснажности коначне одлуке о додјели средстава за суфинасирање самозапошљавања, Градоначелник ће са сваким корисником средстава појединачно закључити уговор којим ће бити утврђена међусобна права и обавезе и на основу којег ће се вршити исплата додјељених средстава.
Корисник средстава је дужан да прије потписивања уговора достави: 
1) копију рјешења о регистрацији предузетничке дјелатности, односно рјешења о оснивању друштва са ограниченом одговорношћу,
2) доказ да је пријављен у систем пореза и доприноса код Пореске управе Републике Српске (копија обрасца ПД 3100),
3) копију уговора са пословном банком о отварању жиро рачуна или копију банковне картице.
Уколико корисник средстава не достави наведена документа, сматраће се да је одустао и уговор неће бити потписан.
Корисник средстава који је доставио наведена документа у склопу пријаве на јавни позив, није обавезан да иста поново доставља.

VIII Додатне информације
Додатне информације у вези јавног позива могу се добити у Одјељењу за привреду и друштвене дјелатности, канцеларија број 4, на број телефона 056/232-212 или путем електронске поште privreda@gradzvornik.org.
Број:                                                                                                                        ГРАДОНАЧЕЛНИК

Датум: 
                                                                                                                                 Бојан Ивановић
[image: image1.png]